Χρήστος Πατσατζόγλου

Ο **Χρήστος Πατσατζόγλου** (Αθήνα, 19 Μαρτίου 1979), είναι Έλληνας πρώην διεθνής ποδοσφαιριστής (με καταγωγή ρομά), ο οποίος αγωνιζόταν ως αμυντικός μέσος ή δεξιός αμυντικός.

## Καριέρα
### Σε συλλογικό επίπεδο
Ξεκίνησε τη σταδιοδρομία του από την ομάδα της Αγίας Ελεούσας στη Δ΄ Εθνική την περίοδο 1995-96 σε νεαρή ηλικία και στη συνέχεια εντάχθηκε στην Ξάνθη, όπου αγωνίστηκε για τέσσερα χρόνια (1996-97 έως 1999-2000).

Λόγω του πολυσύνθετου ταλέντου του, μπορούσε να αγωνιστεί ως δεξιός ή κεντρικός αμυντικός αλλά και ως μέσος. Την αγωνιστική περίοδο 2000-01 υπέγραψε συμβόλαιο στον Ολυμπιακό και γρήγορα έγινε βασικός, αγωνιζόμενος συνήθως ως δεξιός αμυντικός. Το 2003 ο Πατσατζόγλου τραυματίστηκε στον αχίλλειο τένοντα σε ένα ντέρμπι μεταξύ του Ολυμπιακού και της ΑΕΚ. Του πήρε περισσότερο από τρία χρόνια να επιστρέψει στους αγωνιστικούς χώρους, καθώς το ένα χειρουργείο διαδεχόταν το άλλο, μιας και το πρόβλημα επανερχόταν κάθε φορά που επρόκειτο να ξαναρχίσει προπονήσεις. Παρ' όλα αυτά, κατάφερε να επιστρέψει στο τέλος της περιόδου 2004-05 στα γήπεδα της Α’ Εθνικής, έπειτα από σχεδόν τρία χρόνια απουσίας. Ο τότε προπονητής του Ολυμπιακού, Τροντ Σόλιντ, του έδωσε και άλλες ευκαιρίες την περίοδο 2005-06, κυρίως στη θέση του αμυντικού μέσου.

Το 2009, έπειτα από εννέα χρόνια στον Ολυμπιακό, αναζήτησε νέα ποδοσφαιρική στέγη στην Κύπρο και συγκεκριμένα στην Ομόνοια Λευκωσίας. Έναν χρόνο αργότερα επέστρεψε στην Ελλάδα για λογαριασμό της ΑΕΚ, ενώ τον Ιανουάριο του 2011 εντάχθηκε στο δυναμικό του ΠΑΣ Γιάννινα. 

Τον Ιούλιο του 2013 υπέγραψε στον Ηρακλή Ψαχνών, όπου παρέμεινε δύο χρόνια, όταν το 2015 αποκτήθηκε από την ΑΕΚ Χαλκίδας, με τη φανέλα της οποίας αγωνίστηκε έναν χρόνο. Τον Σεπτέμβριο του 2016 συμφώνησε αρχικά με τον Α.Ο. Χαλκίδας, ωστόσο τον Οκτώβριο αποχώρησε για να συνεχίσει στην Προοδευτική, με την οποία αγωνίστηκε το υπόλοιπο της περιόδου 2016-17 στην Γ' Εθνική. Τον Σεπτέμβριο του 2017 υπέγραψε στον Φωστήρα, με τη φανέλα του οποίου αγωνίστηκε 1 χρονιά στην Γ' Εθνική. Τον Ιανουάριο του 2019 υπέγραψε στον Αετό Κορυδαλλού, αγωνιζόμενος με τη φανέλα του στην Α' Κατηγορία της Ε.Π.Σ. Πειραιά.

### Στην εθνική Ελλάδας
Υπήρξε διεθνής με την εθνική Ελλάδας και συμμετείχε στα προκριματικά του Euro 2004, αλλά όχι και στην τελική φάση της διοργάνωσης, λόγω του μακροχρόνιου τραυματισμού του. Συμμετείχε ωστόσο στα τελικά του Euro 2008 και στο Μουντιάλ 2010. Συνολικά έχει 45 συμμετοχές και 1 τέρμα.

## Τίτλοι
* **1 [[Ένωση Ποδοσφαιρικών Σωματείων Αθηνών #Κύπελλο|Κύπελλο Ε.Π.Σ.Α.]]** (1996)
* **8 [[Ελληνικό πρωτάθλημα ποδοσφαίρου ανδρών|Πρωταθλήματα Ελλάδας]]** (2001, 2002, 2003, 2005, 2006, 2007, 2008, 2009)
* **4 [[Κύπελλο Ελλάδος ποδοσφαίρου αντρών|Κύπελλα Ελλάδας]]** (2005, 2006, 2008, 2009)
* **1 [[Κύπελλο φιλίας και αλληλεγγύης|Σούπερ Καπ Ελλάδας]]** (2007)

## Παραπομπές


## Πηγές
*Ο Χρήστος Πατσατζόγλου στο soccerway 
*Η καριέρα του Χρήστου Πατσατζόγλου στο national-football-teams
*Το προφίλ του Χρήστου Πατσατζόγλου στο transfermarkt

Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Ομόνοιας Λευκωσίας
Κατηγορία:Ρομά στην Ελλάδα
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Π.Α.Σ. Γιάννινα
Κατηγορία:Ποδοσφαιριστές Α.Ο. Χαλκίδας
Κατηγορία:Ποδοσφαιριστές Προοδευτικής
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Έλληνες ποδοσφαιριστές στο εξωτερικό